钦定古今图书集成/明伦汇编/氏族典/第171卷 > 《廖用贤尚友录》 > 山涛
## 钦定古今图书集成/明伦汇编/氏族典/第171卷 > 《廖用贤尚友录》 > 山涛

按《晋书山涛传》，“涛字巨源，河内怀人也。父曜，宛句令。
涛早孤，居贫，少有器量，介然不群，性好庄老，每隐身
自晦。年四十，始为郡主簿功曹，上计拟举孝廉，州辟
河南从事，投传而去。未二年，有曹爽之事，遂隐身不
交世务，与宣穆后有中表亲，是以见景帝。帝曰：‘吕望
欲仕邪’？命司隶举秀才，除郎中，转骠骑将军王昶从”
事中郎。久之，拜赵国相，迁尚书吏部郎。晚与锺会、裴
秀并申款眤，以二人居势争权，涛平心处中，各得其
所。迁大将军从事中郎。锺会作乱于蜀，涛以本官行
军司马镇邺。咸熙初，封新沓子，转相国左长史，典统
别营。及武帝受禅，以涛守大鸿胪，护送陈留王诣邺。
泰始初，加奉车都尉，进新沓伯。羊祜执政，涛失权臣
意，出为冀州刺史，加宁远将军，转北中郎将，督邺城
守事。入为侍中，迁尚书，以母老辞职。后除太常卿，以
疾不就，会母丧归里，诏以为吏部尚书，涛辞以丧病，
章表恳切。会元皇后崩，遂扶舆还洛。逼迫诏命，自力
就职。咸宁初，转太子少傅，加散骑常侍，除尚书仆射，
加侍中，领吏部，固辞不听，居选职十馀年。晚值后党
专权，涛苦表请退，诏又不许，涛不得已，又起视事。太
康初，迁右仆射，加光禄大夫，侍中掌选如故。后拜司
徒，复固让乞骸骨，舆疾归家。以太康四年薨，赠司徒、
侍中、新沓伯，谥曰康。涛居荣贵，贞慎俭约，禄赐俸秩，
散之亲故。有五子：该、淳、允、谟、简。